《春集东园赋得翠字》
宋代·刁约

托载东城隅，选胜名园地。
不问主人来，聊适寻春意。
簪花照席光，藉草连袍翠。
烟霏远树迷，风猎繁英坠。
促行潋滟觞，少驻雍容骑。
四者信难并，安敢辞沉醉。

作者简介：（?—1082）宋润州丹徒人，字景纯。刁衎孙。仁宗天圣八年进士。庆历初与欧阳修同知礼院，四年坐院祠神饮酒事出通判海州。嘉祐初以太常少卿使契丹，还判度支。历知扬州、宣州、湖州。神宗熙宁初判太常寺。辞官后筑藏春坞，收藏图书甚富。范仲淹、欧阳修、司马光、王安石皆爱敬之。卒年八十余。